Viðbúnaðarstig á Taívan var hækkað í nótt vegna yfirvofandi heræfinga Kínverja umhverfis eyjuna. Sólarhringsheimsókn Nancy Pelosi, forseta fulltrúadeildar Bandaríkjaþings, til eyríkisins lauk í morgun.
Stjórnvöld á meginlandi Kína gera tilkall til Taívans og fæst ríki heims viðurkenna sjálfstæði þess, hvorki Bandaríkin né nokkurt Evrópuríki utan Vatíkansins. Taívan nýtur þó sjálfstjórnar og á í óformlegum diplómatískum samskiptum við fjölda ríkja. Heimsókn Pelosi til Taívans markar tímamót, en þetta er í fyrsta sinn í aldarfjórðung sem jafnháttsettur fulltrúi Bandaríkjanna heimsækir landið. Stjórnmálaskýrendur hafa sagt að með heimsókninni vilji Pelosi styrkja ímynd sína sem andstæðingur mannréttindabrota stjórnvalda í Peking. Andúð í garð Kínastjórnar hefur sjaldan verið meiri í Washington, raunar svo að meira að segja Repúblikanar hafa lýst yfir ánægju með ferð Demókratans Pelosi.
Pelosi átti fund í nótt með Tsai Ing-wen, forseta Taívans, í forsetahöllinni. Þar sagðist hún vilja koma því á framfæri að vinskapur landanna tveggja væri ákaflega mikilvægur. Bandaríkin standi við sínar skuldbindingar gagnvart Taívan. Tsai þakkaði Pelosi á móti fyrir stuðninginn og sagði tengsl Pelosi við Taívan djúpstæð og góð.
Heimsóknin hefur vakið fyrirsjáanlega úlfúð Kínverja. Utanríkisráðuneytið kínverska kallaði hana svívirðilega og sagði að afleiðingarnar verði grafalvarlegar. Kínverski herinn ætlar að halda stærðarinnar heræfingu á Taívanssundi, og að sögn taívanskra stjórnvalda innan efnahagslögsögu eyjarinnar. Taívansstjórn fordæmir heræfinguna af hörku og segir hana jafngilda herkví á sjó og í lofti.
Sólarhringslangri heimsókn Nancy Pelosi forseta fulltrúadeildar Bandaríkjaþings til Taívan lauk í morgun. Kínversk stjórnvöld hafa heitið því að heimsóknin muni hafa afleiðingar og hafa skipulagt stærðarinnar heræfingu á Taívanssundi.